Čovjek?

Dva se muškarca, mladića, dva lika iz različitih knjiga nastalih u različitom vremenu, prostoru, pod različitim okolnostima pretvore u kukca. Jedan postane superheroj, hoda po zgradama i bori se s negativcima, a drugi je Gregor Samsa, Kafkin „junak“ iz pripovijetke Preobrazba, nastale početkom dvadesetog stoljeća.

Gregor Samsa trgovački je putnik i ujedno glavni izvor prihoda svoje obitelji. On je i sin, i brat, ali prije svega trgovački putnik. Nijednom u pet godina nije zakasnio, ili, ne daj Bože, uopće se ne pojavio na poslu. Koliko je više bio zaokupljen svim ostalim nego samim sobom, sobom kao osobom i čovjekom, ne sobom kao radnikom, pokazuje činjenica da ga je više zabrinulo to što je propustio vlak, nego vlastita preobrazba u golemog kukca, Postaje otuđen, nevoljen, neshvaćen, čovjek u tijelu kukca, čovjek s početka dvadesetog stoljeća, a mogućnosti komunikacije nema. Postaje? A nije li takav i bio? Čovjek u kojemu obitelj ne vidi ništa drugo nego izvor prihoda nije shvaćen i voljen čovjek. Usamljen i napušten umire svakim danom pomalo, umire njegova čovječnost i ljudsko dostojanstvo. A kako i ne bi? Čovjek je, a tretiran kao kukac, čovjek – „društvena životinja“ koja čezne za toplinom, ljubavlju, ili barem mrvicom pažnje. U njemu je, čini se, bilo više ljudskosti nego u, ne samo ostalim likovima djela, već, nažalost, stvarnim ljudima toga vremena, a Kafka je toga bio svjestan. Zbog toga u njegovim djelima nema velikih junaka, iznenadnih i čudnovatih rješenja svih problema i „happy endova“. Ne želi varati nas, ne želi varati sebe.

Živi u svijetu koji je okrenut protiv čovjeka, svijetu koji gazi malog, običnog čovjeka malo po malo, a onda ga zgazi kao najobičnijeg – kukca. Svijetu kojemu rat ne samo da kuca na vrata, već su mu vrata širom otvorena. A tko ih je otvorio? Čovjek? Ne razlikuje li se čovjek od životinje upravo po sposobnosti da govori, komunicira, sporazumijeva se jezikom? Čovjek ovog razdoblja komunicira puškama, bombama, tenkovima. Čovjek ovog razdoblja? Htjela sam reći pohlepne zvijeri ovog razdoblja.

Matea Sabolić, 4.b